Diari Oficial de la Generalitat Valenciana


Sumari del DOGV 9596, del 16-05-2023 (2023/5211)

DECRET 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2023/05/12/68**

### Versions

 12/12/2024 - Actualitat  22/09/2023 - 11/12/2024  Text inicial: 16/06/2023 - 21/09/2023 

### Dades del document

Número de DOGV
:   9596

Data del DOGV
:   16-05-2023

Secció del DOGV
:   I. DISPOSICIONS GENERALS

Número del document
:   2023/5211


Data del document
:   12-05-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Decret

Correcció d'errades

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * habitatge social
    * legislació
    * arrendament immobiliari
    * prestació familiar
    * Dret de l'habitatge
    * reglamentació urbanística
    * política de l'habitatge

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 12.12.2024*

*Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat.***1**

TÍTOL SISÉ

Règim jurídic del patrimoni de promoció pública i

del patrimoni públic d'habitatge i sòl de la Generalitat

CAPÍTOL I

Règim jurídic

*Article 47. Objectiu i àmbit*

És objectiu d'aquest títol regular el règim jurídic de tots els immobles de promoció pública i els que formen part del patrimoni públic d'habitatge de la Generalitat, per tractar-se d'un patrimoni separat i finalista, com a eina al servei de les polítiques públiques d'habitatge. Aquest patrimoni està determinat en l'apartat segon de la disposició addicional tercera de la Llei 14/2003, de 10 d'abril, de patrimoni de la Generalitat Valenciana, incloent-hi tant la totalitat d'habitatges, locals comercials, terrenys i altres edificacions complementàries pertanyents a aquest, com els immobles propietat de l'Entitat Valenciana d'Habitatge i Sòl (EVHA) d'ús residencial que queden incorporats expressament a aquest.

CAPÍTOL II

Gestió d'immobles de promoció pública i

del patrimoni públic d'habitatge de la Generalitat

*Article 48. Facultats de l'Entitat Valenciana d'Habitatge i Sòl*

L'Entitat Valenciana d'Habitatge i Sòl (d'ara en avant, EVHA) té atribuïdes legalment les facultats de gestió i administració del patrimoni de promoció pública i el patrimoni públic d'habitatge de la Generalitat, i en aquest sentit:

1. L'EVHA tramitarà, atorgarà i resoldrà les corresponents escriptures públiques de cartes de pagament, cancel·lacions hipotecàries, segregacions, agrupacions, agregacions, divisions, declaracions d'obra nova i divisió horitzontal, compravenda, elevació a públic de contractes, cancel·lació de condicions resolutòries, rescissions i les seues rectificacions respecte dels habitatges, els locals, els garatges i altres edificacions complementàries relatives al patrimoni esmentat, així com qualsevol altre document, públic o privat que siga necessari per a la gestió del patrimoni públic d'habitatge i sòl.

2. L'EVHA tramitarà i resoldrà els procediments de canvis de titularitat en contractes, subrogacions, requeriments de subrogació, bonificacions econòmiques, subvencions personals i qualsevol altra ajuda que s'establisca reglamentàriament, canvi de règim en contractes, elaboració d'estudis econòmics, amortitzacions anticipades, confecció d'estatuts i constitució de juntes d'administració i comunitats de propietaris i propietàries, increment de rendes i revisió de contractes de lloguer a la finalització, reparacions, ajornament de deutes, impagaments i tota classe d'incidències que puguen presentar-se en la contractació i l'administració dels immobles de promoció pública i del patrimoni públic d'habitatge de la Generalitat, així com l'abonament de l'Impost de Béns Immobles corresponent als immobles del patrimoni públic d'habitatge de la Generalitat.

CAPÍTOL III

Formalització de l'adjudicació del patrimoni públic

d'habitatge de la Generalitat

*Article 49. Adjudicació*

El règim de cessió i adjudicació dels habitatges del patrimoni públic d'habitatge de la Generalitat s'ajustarà al que preveu amb caràcter general el capítol III del Decret 106/2021 del Consell, o la norma que el substituïsca.

*Article 50. Formalització de l'adjudicació. Contingut mínim dels contractes*

L'adjudicació dels habitatges del patrimoni públic d'habitatge es formalitzarà mitjançant la signatura dels contractes corresponents per part de la persona representant de la unitat de convivència adjudicatària, en els quals hauran de consignar-se, com a mínim, les especificacions següents:

1. Persones integrants de la unitat de convivència adjudicatària, amb obligació de comunicar a l'EVHA la modificació de la seua composició, siga per increment o disminució. Aquesta modificació s'haurà de fer constar en el contracte mitjançant una diligència amb l'expressió de la data d'incorporació o baixa de les persones integrants d'aquesta unitat.

2. Que la falta de comunicació a l'EVHA de la modificació de la composició de la unitat de convivència en el termini màxim de tres mesos des que s'haja produït el fet motivador del seu increment o la disminució podrà ser causa de resolució contractual. En tot cas, la inclusió d'una nova persona en la unitat de convivència haurà de comptar amb l'autorització prèvia de l'entitat esmentada, excepte per al cas de xiquets, xiquetes, adolescents descendents, acollits o en guarda amb fins d'adopció.

3. Que l'habitatge objecte del contracte està subjecte a les prohibicions i les limitacions derivades del règim d'habitatges de protecció pública i, concretament, dels que conformen el patrimoni públic de la Generalitat.

4. Que l'habitatge haurà de destinar-se a domicili habitual i permanent de la unitat de convivència adjudicatària i no admetre com a ocupants de l'habitatge persones que no en formen part. Totes les persones que integren la unitat de convivència han de constar empadronades en l'habitatge durant la vigència del contracte.

5. Que la unitat de convivència adjudicatària es compromet a cuidar l'habitatge i mantindre'l en bon estat de conservació, netedat i higiene, i no dur a terme activitats molestes, nocives, perilloses, insalubres o il·legals.

6. Així mateix, es compromet a no realitzar en l'habitatge cap obra sense l'autorització escrita expressa de l'EVHA.

7. Que la unitat de convivència adjudicatària o qualsevol de les persones que hi pertanyen no poden utilitzar simultàniament, per qualsevol títol, un altre habitatge.

8. Que la unitat de convivència adjudicatària està obligada a sufragar les despeses necessàries per al manteniment de l'habitatge, així com les despeses per serveis de subministrament d'electricitat, aigua de consum humà, gas, telecomunicacions o qualsevol altra, tant de l'habitatge com de l'immoble on se situe.

9. Que la unitat de convivència adjudicatària té l'obligació de reparar els danys que, bé per culpa seua, bé per negligència, s'hagen produït tant a l'habitatge com a l'immoble on se situe.

10. Que la unitat de convivència adjudicatària està obligada a complir totes les normes de la comunitat, especialment les relacionades amb la neteja, l'horari d'oci i les zones comunes, les quals també haurà de cuidar i respectar.

11. Que la unitat de convivència adjudicatària ha de permetre l'accés a l'habitatge en cas d'inspecció i també en cas de necessitat de fer obres de conservació o millora tant en el mateix habitatge com en les zones i les instal·lacions comunes a les quals s'ha d'accedir a través de l'habitatge que ocupa.

12. Que l'incompliment de les obligacions anteriors comportarà la incoació d'un expedient sancionador a l'empara del règim d'infraccions i sancions previst en la legislació vigent en matèria d'habitatge i la resolució del contracte, si és el cas.

13. Que el contracte té la qualificació d'administratiu especial, per satisfer de manera directa o immediata la necessitat pública d'habitatge i, en el mateix sentit, que podrà ser resolt pels procediments de caràcter administratiu i les causes que estableix el capítol VIII del títol sisé d'aquest reglament.

*Article 51. Contingut addicional per a contractes d'arrendament*

A més del que disposa l'article anterior, específicament en els contractes d'arrendament, haurà de fer-se constar:

1. L'obligació de la unitat de convivència d'ocupar l'habitatge en el termini d'un mes des de l'adjudicació excepte si hi ha una causa justificada degudament acreditada.

2. La duració dels contractes, que serà de set anys llevat que se n'amplie la duració en la Llei d'arrendaments urbans. Respecte de les pròrrogues, s'haurà de tindre en compte el que dispose la Llei d'arrendaments urbans vigent en cada moment, tant quant a la duració com a l'obligatorietat o no. No obstant això, les pròrrogues sempre estaran subjectes al fet que les persones adjudicatàries i la seua unitat de convivència mantinguen les condicions exigibles per a adjudicar aquesta mena d'habitatges. En cas de no prorrogar-se el contracte, la unitat de convivència haurà de retornar les claus i deixar l'habitatge lliure de mobles i béns en el termini màxim de seixanta dies des de la notificació de la no renovació.

3. Les persones integrants de la unitat de convivència adjudicatària amb capacitat general per a contractar respondran solidàriament de les obligacions econòmiques del contracte, encara que el contracte podrà subscriure'l únicament la persona representant de la unitat de convivència en nom d'aquesta.

4. Serà a càrrec de la part arrendatària l'import dels tributs que graven els habitatges, així com les despeses de comunitat. S'exclou la repercussió de l'Impost de Béns Immobles de naturalesa urbana a la part arrendatària.

5. La prohibició de subarrendar l'habitatge totalment o parcialment i de destinar-lo a usos diferents del d'habitatge o a allotjament vacacional. L'incompliment d'aquestes prohibicions serà causa de resolució contractual.

6. L'obligació de domiciliar els rebuts de les rendes del lloguer de l'habitatge i les despeses que la unitat de convivència adjudicatària estiga obligada a assumir.

7. L'Entitat Valenciana d'Habitatge i Sòl podrà revisar les condicions legals exigibles a les unitats de convivència amb anterioritat al venciment del contracte i les seues pròrrogues, comprovar si aquests mantenen les condicions esmentades i sol·licitar tota la documentació que siga necessària a aquest efecte. En el cas que la unitat de convivència no complisca algun dels requisits exigibles per a ser adjudicatari d'aquesta mena d'habitatge, es resoldrà el contracte per l'incompliment d'aquestes.

8. La renda s'haurà d'actualitzar per a cada anualitat per referència a la variació anual de l'índex de garantia de competitivitat en la data de cada actualització, prenent com a mes de referència per a l'actualització el que corresponga a l'últim índex que estiga publicat en la data d'actualització del contracte en els termes establits en la Llei d'arrendaments urbans.

*Article 52. Contingut addicional per a contractes de compravenda*

Específicament, en els contractes de compravenda, haurà de fer-se constar:

1. El preu de venda.

2. Les condicions de finançament segons el que disposa l'article 18 d'aquest decret.

3. L'existència dels drets de tanteig i retracte a favor de la Generalitat en les segones transmissions i successives de l'habitatge d'acord amb el que disposa el Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.

4. L'obligació de domiciliar els rebuts de les quotes d'amortització de l'habitatge i les despeses que la persona adjudicatària estiga obligada a assumir.

5. El preu ajornat en els contractes de compravenda es garantirà sempre mitjançant una condició resolutòria per falta de pagament d'alguna de les quantitats ajornades en el venciment convingut.

6. L'obligació d'elevar el contracte de compravenda a escriptura pública una vegada amortitzat el preu de l'habitatge a petició de l'EVHA, i serà causa de resolució del contracte la negativa reiterada durant més de sis mesos.

CAPÍTOL IV

Preus de transmissió, renda i cessió d'ús del patrimoni públic d'habitatge de la Generalitat

*Article 53. Valor dels terrenys*

1. El valor dels sòls urbans on es promouran habitatges de protecció pública de promoció pública per part de la Generalitat o els seus ens instrumentals, afegit a l'import total del pressupost de les obres d'urbanització, no podrà excedir el 15 % dels preus màxims de venda equivalents dels habitatges, garatges, trasters i locals.

No estant subjectes els locals a preu màxim de venda, només a l'efecte de comprovar el compliment del que disposa aquest article, s'assignarà a aquests immobles un valor per metre quadrat útil igual al dels habitatges.

El coeficient que cal considerar entre la superfície útil i la construïda dels habitatges és 0,70.

2. S'obtindrà el valor de mercat dels sòls urbans en què siga possible començar l'edificació en un termini inferior a un any mitjançant el mètode de valoració residual estàtic, descomptant, si és el cas, les càrregues d'urbanització pendents.

S'utilitzarà la metodologia que estableix per a aquest mètode l'Ordre ECO/805/2003, de 27 de març, sobre normes de valoració de béns immobles i de determinats drets per a certes finalitats financeres.

Per a la valoració de mercat de sòls no urbanitzats pendents de gestió urbanística en règim d'equidistribució de beneficis i càrregues, caldrà ajustar-se a les estipulacions de la normativa aplicable, el Reial decret 1492/2011, de 24 d'octubre, pel qual s'aprova el Reglament de valoracions de la Llei del sòl, o la normativa que la substituïsca.

El valor de mercat no podrà superar el límit obtingut per aplicació de l'apartat primer d'aquest article.

*Article 54. Preu màxim de transmissió dels immobles de promoció pública i del patrimoni públic d'habitatge*

1. El preu màxim dels habitatges de promoció pública i dels habitatges pertanyents al patrimoni públic d'habitatge de la Generalitat es fixa en el 85 % del preu màxim de venda dels habitatges de protecció pública que estableix l'apartat 1 de l'article 18 d'aquest reglament.

Quan la conselleria competent en matèria d'habitatge modifique el preu màxim de venda dels habitatges de protecció pública, el preu màxim corresponent als habitatges de promoció pública quedarà fixat en el 85 % del valor modificat.

El preu màxim dels habitatges de promoció pública i del patrimoni públic d'habitatge de la Generalitat queda fixat en 1.870 €/m² de superfície útil.

2. A l'efecte de determinar el preu màxim de venda de les places de garatges i dels trasters, es computarà el 60 % de la seua superfície útil.

3. Els locals no tenen limitat el preu màxim.

4. Per a les segones transmissions i següents, o quan haja transcorregut més d'un any des de la qualificació definitiva, el preu màxim serà el que estableixen els apartats 1 i 2 d'aquest article, afectat pel coeficient d'antiguitat que li corresponga dels definits en la taula següent, comptats els anys transcorreguts des de la seua construcció o la renovació integral:

|  |  |
| --- | --- |
| Antiguitat en anys | Coeficient |
| 0-4 | 1,00 |
| 5-9 | 0,92 |
| 10-14 | 0,85 |
| 15-19 | 0,79 |
| 20-24 | 0,73 |
| 25-29 | 0,68 |
| 30-34 | 0,63 |
| 35-39 | 0,59 |
| 40-44 | 0,55 |
| 45-49 | 052 |
| 50-54 | 0,49 |
| 55-59 | 0.46 |
| 60-64 | 0,43 |
| 65-69 | 0,41 |
| 70-74 | 0,39 |
| 75-79 | 0,37 |
| 80-84 | 0,35 |
| 85-89 | 0,33 |
| 90-més | 0,32 |

  

Quan en la documentació de l'expedient únicament conste la superfície construïda de l'immoble, s'adoptarà com a superfície útil la corresponent a la relació establida entre superfície útil i construïda per la legislació aplicable en matèria d'habitatge protegit en el moment de la qualificació definitiva, excepte en el cas de realitzar un alçament específic de l'immoble.

El valor de mercat no podrà superar el màxim obtingut per l'aplicació d'aquest article, i es calcularà per a cada immoble d'acord amb el procediment que estableix l'article següent.

*Article 55. Valoració d'habitatges per a adquirir-los i incorporar-los al patrimoni públic, així com recuperació d'habitatges de protecció pública de promoció pública o del patrimoni públic d'habitatge de la Generalitat, pels mecanismes que preveuen els articles 57, 57 bis i 57 ter de la Llei 8/2004 i el Decret llei 6/2020, o la norma que els substituïsca*

1. El valor dels habitatges i els seus annexos, que mai sobrepassarà el preu màxim, s'obtindrà pel mètode de comparació. La metodologia de càlcul serà la recollida en el document reconegut per a la qualitat en l'edificació, Procediment per a valoració d'immobles, aprovat mitjançant la Resolució, de 27 d'abril de 2021, del vicepresident segon i conseller d'Habitatge i Arquitectura Bioclimàtica, o el document que el substituïsca.

En el cas de valoració de locals, s'aplicarà la mateixa metodologia sense que estiga limitat el preu.

2. Quan hi haja raons justificades, com ara la impossibilitat d'accedir als immobles, raons d'urgència o en situacions declarades d'emergència residencial, es podrà establir com a valor de l'habitatge i els seus annexos el que especifique el certificat cadastral de valor de referència de l'immoble.

En cas que no hi haja valor de referència d'un immoble, o en cas que n'hi haja –obtingut per l'aplicació de mòduls de valor mitjà– es justifique que no s'ajusta a les circumstàncies particulars d'aquest, el valor que es considerarà serà el preu de la zona de referència cadastral on se situe l'immoble, corregit per l'aplicació dels coeficients següents:

a) Antiguitat. Es corregirà el valor de la zona d'acord amb la taula de l'article 54.4, augmentant o disminuint aquest valor de zona sobre la base de la diferència d'antiguitat entre l'atribuïda per cadastre a aquesta i l'antiguitat real de l'immoble.

b) Conservació. Ponderarà l'estat de conservació de l'immoble a partir de l'estat de conservació mitjà atribuït per cadastre a la zona de referència, d'acord amb els coeficients següents:

Ruïnós: 0; deficient: 0,8; regular / millorat: 0,9; normal / renovat: 1

c) Qualitat. Es procedirà de la mateixa manera que amb l'estat de conservació, amb els coeficients:

Baixa: 0,5; senzilla: 0,8; mitjana: 1; alta: 1,1; molt alta 1,2

De la mateixa manera s'utilitzaran els valors de referència cadastrals per a garatges, i s'aplicarà el valor unitari per m² útil d'aquests garatges als trasters.

Els valors de referència cadastrals es corregiran, a fi d'ajustar-los al valor de mercat, majorant-los pel coeficient establit en l'Ordre HFP/1104/2021, de 7 d'octubre, per la qual s'aprova el factor de minoració aplicable per a la determinació dels valors de referència dels immobles, o l'ordre que la substituïsca.

Els valors obtinguts a partir de les prescripcions d'aquest apartat estaran limitats pel preu màxim que fixa l'article 8, segons es tracte d'habitatge nou o usat.

3. La relació entre la superfície útil i la construïda serà l'establida en els articles 53 i 54, segons es tracte d'habitatge, garatge, trasters i locals o d'habitatge nou i usat.

*Article 56. Renda o cessió d'ús dels immobles de promoció pública i del patrimoni públic d'habitatge de la Generalitat*

1. La renda o el preu de cessió d'ús màxim dels habitatges de promoció pública i del patrimoni públic d'habitatge de la Generalitat es fixa en el 3 % del preu màxim de venda obtingut d'acord amb l'article 54 d'aquest títol en funció de què es tracte d'habitatge nou o usat.

En aquells en què s'eximisca de la limitació d'ingressos màxima de 2,5 IPREM, s'estableixen les següents rendes o preus de cessió d'ús:

a) Habitatges destinats a rendes entre 2,5 i 3,5 vegades l'IPREM: 4 % preu màxim de venda.

b) Habitatges destinats a rendes entre 3,5 i 4,5 vegades l'IPREM: 5 % preu màxim de venda.

El valor establit així no superarà el 3 % del valor de la zona cadastral de referència.

2. La renda o el preu de cessió d'ús dels garatges s'estableix en el 3 % del valor de la zona cadastral de referència per a garatges on es trobe l'immoble i s'aplicarà el valor unitari per m² útil d'aquests garatges als trasters.

3. A fi de poder comparar, la relació entre la superfície útil i la superfície construïda serà l'establida en els articles 53 i 54 d'aquest títol, segons es tracte d'habitatge, garatge, trasters i locals o d'habitatge nou i usat.

4. La renda o el preu de cessió d'ús dels locals s'obtindrà pel mètode de comparació.

*Article 57. Adequació de la renda a la capacitat econòmica de les unitats de convivència* **2**

1. L'Entitat Valenciana d'Habitatge i Sòl podrà concedir bonificacions econòmiques per a adequar la quantia de la renda a la capacitat econòmica i composició de la unitat de convivència, segons la següent fórmula:

![](https://dogv.gva.es/publicaciones/imagesSF/2023/5/16/1218747/124_1736338998973_2368980354369245094_imagen.jpg)

On:

INGR: ingressos totals de la unitat de convivència.

IPREM: indicador públic de renda d'efectes múltiples.

NUC: nombre de components de la unitat de convivència.

RMAX: renda màxima.

2. Aquestes bonificacions podran suposar una reducció de fins al 90 % de la renda màxima, tindran una validesa de dos anys i serà requisit necessari per a concedir-les estar al corrent de la renda del lloguer i altres conceptes a què estiga obligat, o bé haja subscrit un compromís per al pagament fraccionat d'aquesta.

Transcorreguts els dos anys, podran sol·licitar una nova bonificació acreditant documentalment els requisits per a obtindre-la.

3. L'esforç econòmic que assumisquen les unitats convivencials per al pagament de la renda bonificada de lloguer no podrà ser superior al 25 % dels ingressos de la unitat de convivència.

4. Quan una unitat de convivència que gaudisca de bonificació incórrega en impagament de la renda, o d'altres conceptes a què estiga obligada, se li podrà retirar la bonificació de manera immediata i estarà obligada a reintegrar les quantitats bonificades.

5. La bonificació econòmica que regula aquest article és compatible amb les ajudes atorgades per altres administracions públiques a càrrec dels seus pressupostos i incompatible amb qualsevol altra ajuda en matèria d'habitatge, llevat que es faça constar expressament.

Excepcionalment i mitjançant una resolució motivada, l'EVHA podrà concedir bonificacions econòmiques per al pagament de la renda en percentatge superior al que estableix aquest article.

*Article 58. Cessió d'ús d'habitatges a entitats per a finalitats socials*

En casos excepcionals, podrà cedir-se l'ús d'habitatges de promoció pública o del patrimoni públic d'habitatge de la Generalitat a entitats com ara ajuntaments, associacions, fundacions, organitzacions no lucratives o altres entitats que ho sol·liciten i acrediten suficientment que es destinen a fins socials, assistencials o d'interés públic.

L'EVHA acordarà el règim de la cessió mitjançant l'instrument jurídic adequat. La forma de la cessió serà predominantment mitjançant contracte d'arrendament; no obstant això, si les circumstàncies ho aconsellen, podrà cedir-se l'ús de l'habitatge de manera gratuïta a través d'una cessió en precari.

La sol·licitud la durà a terme l'entitat interessada i adjuntarà una proposta motivada de la necessitat de cessió de l'immoble o immobles. Aquesta sol·licitud haurà d'acreditar la finalitat social, assistencial o d'interés públic a través de la presentació d'un projecte explicatiu del programa o l'activitat, a més de la validació d'aquest per part de l'administració interessada en el programa o l'activitat que s'haja de desenvolupar.

L'EVHA podrà aplicar una bonificació de fins al 100 % sobre la renda màxima en les cessions d'immobles que es realitzen per a afavorir el desplegament de projectes socials, assistencials o d'interés públic.

CAPÍTOL V

Gestió dels habitatges en arrendament

*Article 59. Canvi de titular del contracte d'arrendament*

La unitat de convivència a l'efecte d'aquest decret és la que defineix l'article 10 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges.

Així mateix, la persona representant de la unitat de convivència que resulte adjudicatària de l'habitatge serà la persona sol·licitant de la inscripció en el Registre de demanda, tal com defineix l'article 12 del decret esmentat, i serà la persona que signe el contracte d'arrendament en nom de la unitat de convivència adjudicatària, i se la denominarà "titular del contracte".

En el cas que abans de signar aquest contracte la persona representant de la unitat de convivència canvie, haurà de comunicar-se a l'EVHA la modificació i la nova persona representant que signarà el contracte. Una vegada subscrit el contracte, el representant de la unitat de convivència que l'ha signat pot variar per les causes següents:

1. Desistiment exprés o tàcit.

2. Separació, divorci o nul·litat del matrimoni.

3. Defunció.

La possibilitat de canvi en la persona representant de la unitat de convivència es mantindrà durant tot el temps en què el contracte o les seues pròrrogues estiguen vigents.

*Article 60. Canvi de titular del contracte d'arrendament per desistiment exprés o tàcit*

1. En els casos en què la persona titular del contracte renuncie de manera expressa a continuar amb aquest, haurà de comunicar-ho a l'EVHA, mitjançant un escrit signat digitalment o de manera presencial en les oficines de l'entitat.

En aquests casos, l'EVHA requerirà a la resta de les persones integrants de la unitat de convivència amb capacitat general per a contractar i que tinguen la condició de persones beneficiàries de l'adjudicació en el contracte d'arrendament corresponent, que manifesten expressament si desitgen continuar amb el contracte esmentat o no.

En cas afirmatiu, es revisarà el compliment dels requisits per a ser adjudicatàries o adjudicataris d'aquesta mena d'habitatges respecte de les persones integrants de la unitat de convivència que continuen amb el contracte, a fi de concedir el canvi en la titularitat d'aquest, que recaurà en la persona integrant de la unitat de convivència que designen segons el que disposa l'article 12 del Decret 106/2021. En cas que no es complisquen els requisits esmentats, s'efectuarà la resolució contractual.

En el cas que la resta de les persones integrants de la unitat de convivència no vulguen continuar amb el contracte d'arrendament, s'entendrà com una renúncia de l'article 65 d'aquest reglament.

2. En els casos en què el desistiment de la persona titular del contracte es produïsca de manera tàcita mitjançant l'abandó de l'habitatge, la persona integrant de la unitat de convivència designada per aquesta, segons el que disposa l'article 12 del Decret 106/2021, haurà de comunicar aquesta situació a l'EVHA i manifestar si desitja continuar el contracte d'arrendament o no, i es procedirà segons el que preveu l'apartat 1 d'aquest article. El termini per a aquesta comunicació serà de sis mesos a comptar de l'abandó de l'habitatge.

*Article 61. Canvi de titular del contracte d'arrendament per separació, divorci o nul·litat del matrimoni*

En els casos de separació, divorci o nul·litat del matrimoni de la persona titular de la unitat de convivència, la o el cònjuge a qui, formant part de la unitat familiar beneficiària, s'haja atribuït per sentència judicial l'ús i gaudi de l'habitatge, haurà de comunicar-ho a l'EVHA i sol·licitar ocupar la posició de representant de la unitat de convivència adjudicatària, sense perjudici que, en virtut d'una resolució judicial posterior, es modifiquen les mesures adoptades.

En els casos en què no hi haja matrimoni o inscripció de la parella de fet en el registre corresponent, també podrà sol·licitar-se en la posició del titular de la unitat de convivència en el contracte d'arrendament, de la persona que haja conviscut amb el titular en una relació d'afectivitat anàloga a la de cònjuge, si hi ha una resolució judicial en la qual s'acorde una ordre d'allunyament o altres mesures civils que atribuïsquen l'ús de l'habitatge a la parella del titular.

Tot això sempre que la nova unitat de convivència acredite que reuneix els requisits exigits per a ser adjudicatària d'un habitatge del patrimoni públic d'habitatge de la Generalitat.

*Article 62. Canvi de titular del contracte d'arrendament per defunció*

En el cas de defunció de la persona titular del contracte, la persona integrant de la unitat de convivència designada per aquesta segons el que disposa l'article 12 del Decret 106/2021, haurà de comunicar aquesta situació a l'EVHA i manifestar si desitja continuar el contracte d'arrendament o no, i es procedirà segons el que preveu l'apartat 1 de l'article 60 d'aquest reglament.

El termini màxim per a aquesta comunicació serà de sis mesos a comptar de la defunció.

*Article 63. Canvi d'habitatge en arrendament*

El canvi d'habitatge pot tindre lloc a petició de la unitat de convivència o d'ofici per part de l'EVHA:

1. A petició de la unitat de convivència per tindre'n necessitat sobre la base d'algun dels motius següents:

a) Que alguna de les persones integrants de la unitat de convivència acredite situació de salut, discapacitat, diversitat funcional o dependència per a la qual l'habitatge habitual no és adequat, accessible i no pot ser adaptat.

b) Que alguna de les persones integrants de la unitat de convivència siga dona víctima de violència de gènere i necessite canviar de domicili per aquesta circumstància.

c) Que alguna de les persones integrants de la unitat de convivència siga víctima de tràfic d'éssers humans o d'un delicte d'odi i necessite canviar de domicili per aquesta circumstància.

d) Que l'habitatge resulte inadequat per raó de capacitat respecte de la unitat de convivència.

e) Que l'habitatge no complisca les exigències de funcionalitat, qualitat, habitabilitat, seguretat i accessibilitat en els termes previstos per la normativa aplicable i que les deficiències no siguen corregibles.

f) Que la unitat de convivència es trobe en circumstàncies de vulnerabilitat o risc d'exclusió que impedisquen l'ús de l'habitatge, acreditades per un acte administratiu que així ho declare o una sentència judicial.

g) Per escolarització de persones menors d'edat o canvi de lloc de treball.

h) En casos excepcionals, es podrà tramitar el canvi d'habitatge per motius greus de convivència, sempre que aquests motius estiguen acreditats mitjançant un informe policial o dels serveis socials municipals que justifique la necessitat del canvi per existència de risc per a la integritat física de les persones.

En els motius anteriors, el canvi d'habitatge es concedirà segons la disponibilitat d'habitatge adequat a la unitat de convivència sol·licitant segons els motius al·legats, sempre que aquests s'acrediten degudament i que la unitat de convivència estiga al corrent de les obligacions derivades del contracte.

Si no hi ha habitatges disponibles per a atendre la sol·licitud presentada, es denegarà la sol·licitud sense perjudici de la possibilitat de poder presentar-ne una de nova.

Davant de la renúncia a l'adjudicació del nou habitatge adequat oferida per l'EVHA, no podrà sol·licitar novament el canvi d'habitatge fins que transcórrega un any a comptar de la data de la renúncia.

Així mateix, quan per les raons expressades anteriorment es faça necessari un canvi d'habitatge i no hi haja disponibilitat d'habitatge per a realitzar-lo, l'EVHA podrà autoritzar la permuta amb una altra unitat de convivència adjudicatària, a fi que s'efectue l'extinció dels contractes d'origen i una nova adjudicació dels habitatges permutats, sempre que les dues unitats de convivència estiguen al corrent de les obligacions derivades del contracte.

No es podrà sol·licitar més d'una permuta o canvi d'habitatge en el termini d'un any.

2. D'ofici, per part d'EVHA, en els casos següents:

a) Quan es detecte la inadequació de l'habitatge per estar infrautilitzat. En aquests casos, l'EVHA haurà d'oferir un habitatge adequat a la composició de la unitat de convivència en la mateixa localitat on aquesta resideix.

b) Quan per motius greus de convivència, acreditats mitjançant un informe policial o dels serveis socials municipals, quede justificada la necessitat del canvi. En aquests casos, l'EVHA podrà oferir un habitatge en la mateixa localitat o en una altra pròxima en la qual hi haja disponibilitat d'habitatge.

3. En els casos 1 i 2, si la unitat de convivència rebutja l'oferiment sense un motiu justificat, podrà resoldre's el contracte d'arrendament. En el cas que la unitat de convivència rebutge dos oferiments d'habitatges diferents de manera justificada, l'EVHA podrà realitzar un tercer oferiment d'habitatge diferent dels dos anteriors que no podrà ser rebutjat per la unitat de convivència sense resultar causa de resolució del contracte d'arrendament.

*Article 64. Acreditació dels motius de canvi d'habitatge*

L'acreditació de les circumstàncies dels motius que recull l'article anterior es durà a terme mitjançant:

1. Per als casos que recull l'apartat 1.a de l'article anterior, s'aportarà un certificat mèdic acreditatiu de la malaltia al·legada, un certificat de l'organisme competent de reconeixement de la situació de discapacitat, diversitat funcional o dependència que justifique que l'habitatge no és adequat i/o accessible per a la situació esmentada, i les tècniques o tècnics de l'EVHA hauran de pronunciar-se sobre la possibilitat d'adaptar o no l'habitatge.

2. Per a acreditar el supòsit que recull l'apartat 1.b de l'article anterior, s'haurà d'aportar un informe social que justifique la necessitat d'adoptar les mesures de canvi de domicili de la dona víctima de violència de gènere o una resolució judicial en el mateix sentit.

3. Per a acreditar el supòsit que recull l'apartat 1.c de l'article anterior, s'haurà d'aportar un informe social, un informe policial o una resolució judicial que acredite que la persona titular de l'habitatge és víctima dels delictes que recull aquest apartat.

4. En el cas del supòsit que recull l'apartat 1.d de l'article anterior, se sol·licitarà el canvi sense necessitat d'acreditació, ja que tant l'increment com la disminució de la composició de la unitat de convivència han de ser comunicats per aquesta a l'EVHA en un termini màxim de tres mesos des de l'esdeveniment que haja provocat l'augment o la disminució. L'EVHA podrà requerir un certificat d'empadronament i/o un certificat de convivència.

5. En el cas del supòsit que recull l'apartat 1.e de l'article anterior, la sol·licitud de canvi per aquest motiu es comunicarà als serveis tècnics de l'EVHA, que, amb una inspecció prèvia de l'estat de l'habitatge, hauran de determinar si es donen les circumstàncies que justifiquen el canvi per aquest motiu.

6. En el cas dels supòsits que recull l'apartat 1.g de l'article anterior, haurà d'acreditar-se l'escolarització de les persones menors d'edat, mitjançant un certificat emés pel centre educatiu, i el canvi de lloc de treball s'acreditarà mitjançant un certificat emés per l'empresa en el qual es faça constar quin és el centre on la persona interessada presta els seus serveis.

*Article 65. Renúncia al contracte d'arrendament per la unitat de convivència*

Es tracta de la finalització de la relació contractual, de mutu acord, entre la Generalitat i la unitat adjudicatària d'un immoble del patrimoni públic d'habitatge de la Generalitat.

La sol·licitud de renúncia al contracte haurà d'estar signada per totes les persones integrants de la unitat de convivència majors d'edat, i no admetran renúncies parcials. Així mateix, juntament amb la renúncia, la unitat de convivència haurà de lliurar les claus de l'habitatge a l'EVHA, així com una còpia dels justificants de les baixes en els subministraments.

La sol·licitud de renúncia haurà de ser acceptada per l'EVHA, i en el cas que la unitat de convivència no estiga al corrent de pagament de les rendes mensuals i les despeses de comunitat, l'Entitat podrà exercitar les accions legals oportunes per a reclamar les quantitats que es deguen.

CAPÍTOL VI

Gestió d'habitatges en compravenda

*Article 66. Obligació d'assegurar l'habitatge*

1. La persona titular de la unitat de convivència adjudicatària d'un habitatge en compravenda s'obliga a subscriure una assegurança a fi de preservar el continent contra els riscos d'incendi i danys a tercers, i designar com a cessionària o cessionari dels drets de la persona assegurada la Generalitat, per l'import de les quantitats no satisfetes, fins al pagament total, en cas de compravenda amb pagament ajornat. Haurà d'aportar el duplicat de la pòlissa i el justificant del pagament de la prima en el termini d'un mes a comptar de la data de subscripció del contracte, i els duplicats de les renovacions corresponents en el mateix termini, comptat des del venciment de les anteriors.

2. L'incompliment d'aquesta obligació es considerarà infracció greu als efectes previstos per la legislació especial en matèria d'habitatges de protecció pública, i per a la possible aplicació dels procediments de recuperació de titularitat que preveu aquest capítol.

*Article 67. Canvis de règim contractual*

1. L'EVHA podrà autoritzar els canvis de règim contractual de compravenda a arrendament a petició de la interessada o l'interessat, sempre que acredite una disminució d'ingressos tal que justifique que no disposa dels suficients per a adquirir l'habitatge.

2. Les quantitats abonades en concepte d'amortització tindran la consideració de lloguer per la utilització de l'habitatge durant el període en què l'habitatge haja estat cedit en compravenda, sense dret a cap devolució.

3. En tot cas, serà requisit necessari per al canvi de règim ocupar l'habitatge com a domicili habitual i permanent.

4. Sense perjudici del que es disposa en els números anteriors, l'EVHA podrà proposar la denegació dels canvis de règim quan s'estime que un determinat immoble o conjunt immobiliari ha de continuar mantenint el règim contractual de l'adjudicació.

*Article 68. Resolució de contracte per mutu acord*

La persona titular d'un contracte de compravenda o accés diferit a la propietat en fase d'amortització podrà sol·licitar la resolució de mutu acord d'aquest contracte.

L'EHVA podrà acceptar la resolució de mutu acord en les condicions i els termes que estableix l'article 57 ter de la llei 8/2004 quan hi haja necessitat d'habitatge social en el municipi on se situa l'habitatge, hi haja disponibilitat pressupostària i el contracte estiga al corrent de pagament o la quantitat que es dega siga inferior al 15 % de les quantitats vençudes del preu del contracte.

En cas que el deute siga superior al 15 % de les quantitats vençudes del preu del contracte, serà procedent la devolució de les quantitats satisfetes a compte del preu, amb la deducció del 50 % d'aquestes quantitats en compensació per l'ocupació de l'habitatge, així com la totalitat dels interessos generats i no pagats, fins a la data de concessió de la devolució. També es deduiran els deutes de comunitat i les despeses no abonades que li haurien correspost legalment. La xifra resultant es corregirà tenint en compte els criteris de valoració per a les segones transmissions d'habitatges del patrimoni públic de la Generalitat.

*Article 69. Limitacions a la transmissió*

1. Els habitatges de promoció pública i del patrimoni públic d'habitatge de la Generalitat només podran transmetre'ls, inter vivos, en segona o successives transmissions els propietaris quan hagen transcorregut deu anys des de la data del contracte de compravenda, s'haja fet efectiva la totalitat de les quantitats ajornades i s'haja atorgat l'escriptura d'elevació a públic del contracte o de compravenda.

L'EVHA podrà autoritzar la transmissió abans del transcurs del termini referit, quan concórreguen motius justificats, singularment canvi en la localitat de residència de la persona titular de l'habitatge. No es consideraran cessió inter vivos els supòsits següents:

a) Processos de separació matrimonial o divorci quan en el conveni regulador es pacta l'adjudicació de l'habitatge només a un dels cònjuges.

b) Extinció del condomini, en el cas d'adquisicions conjuntes, mitjançant l'adjudicació del bé a una de les persones adquirents.

2. El preu màxim de la transmissió serà l'aplicable segons el que estableix aquest decret, i la persona adquirent haurà de complir les condicions d'accés als habitatges del patrimoni públic d'habitatge de la Generalitat que preveu el Decret 106/2021, o la norma que el substituïsca, i especialment la inscripció de l'adquirent en el Registre de demanda d'habitatge.

3. La Generalitat podrà exercitar, en els casos de transmissió inter vivos, els drets de tanteig i retracte conformement al que disposa el Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.

*Article 70. Amortització anticipada*

La compradora o el comprador podrà avançar el pagament del preu ajornat de l'habitatge, amb l'autorització prèvia de l'EVHA, sempre que haja transcorregut un mínim de deu anys des de la data del contracte, estiga al corrent de pagament de les quotes i altres despeses a què estiga obligat i acredite estar destinant l'habitatge a domicili habitual i permanent.

*Article 71. Atorgament d'escriptura pública*

1. En els contractes de compravenda amb preu ajornat i en els subsistents d'accés diferit a la propietat, una vegada conclòs el període d'amortització estipulat o concedida l'amortització anticipada, i estant acreditat que el beneficiari o la beneficiària ha satisfet les quotes d'amortització i altres quantitats que estiguera obligat a pagar per tots els conceptes, l'EVHA tramitarà i atorgarà l'escriptura de compravenda o d'elevació a públic del contracte a favor de la persona beneficiària o dels qui legalment l'hagen substituïda en successió mortis causa o per causa de separació/divorci.

2. En el cas que l'EVHA requerisca a les persones interessades que atorguen la corresponent escriptura de compravenda o d'elevació a públic i aquestes no complisquen el requeriment en el termini indicat, l'EVHA podrà iniciar els tràmits oportuns per a la resolució contractual per aquesta causa.

*Article 72. Drets de tanteig i retracte*

Els drets de tanteig i retracte sobre els habitatges de promoció pública o del patrimoni públic d'habitatge de la Generalitat i els seus annexos vinculats hauran de fer-se constar expressament en els contractes de compravenda i les escriptures dels habitatges de patrimoni públic de la Generalitat i es podran exercir en els casos i en els termes i les condicions que estableix el Decret llei 6/2020, de 5 de juny, del Consell, per a l'ampliació d'habitatge públic a la Comunitat Valenciana mitjançant els drets de tanteig i retracte.

CAPÍTOL VII

Conservació dels habitatges de promoció pública o del patrimoni públic d'habitatge de la Generalitat

*Article 73. Reparació, manteniment i rehabilitació*

Les actuacions es regiran per la reglamentació de rehabilitació d'edificis i habitatges vigent a la Comunitat Valenciana (actualment D 189/2009, que va aprovar el Reglament de rehabilitació d'edificis i habitatges) i, suplementàriament, la Llei 49/1960, de 21 de juliol, de propietat horitzontal, i la Llei 29/1994, de 29 de novembre, d'arrendaments urbans, o la legislació que les substituïsca.

CAPÍTOL VIII

Mesures de regularització i procediments de recuperació de la titularitat o disponibilitat dels habitatges

*Article 74. Procediments de normalització*

1. La Generalitat podrà utilitzar, per a la normalització i la recuperació, si és el cas, de la titularitat dels habitatges i altres immobles pertanyents al seu patrimoni públic d'habitatge, a través de l'EVHA, els procediments següents: la resolució administrativa del contracte d'arrendament, del contracte de compravenda i del contracte de cessió d'ús, la recuperació de la possessió d'ofici i el desallotjament d'ocupacions il·legals, l'expropiació forçosa per incompliment de la funció social de la propietat, la recaptació executiva per via de constrenyiment i qualsevol altre procediment establit o que s'establisca legalment.

2. L'EVHA, respecte del patrimoni de promoció pública i del patrimoni públic d'habitatge de la Generalitat, durà a terme tots els tràmits d'aquests procediments, així com la seua resolució.

*Article 75. Procediments de legalització d'ocupants sense títol*

D'acord amb el que disposa l'article 49 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, en casos excepcionals es podran abordar programes de regularització d'ocupants sense títol quan així ho aconselle el seu nombre i la repercussió social d'aquesta situació.

En aquests casos, mitjançant una ordre, la conselleria competent en matèria d'habitatge fixarà criteris subjectius i objectius addicionals als que preveu el capítol V del decret esmentat, a fi de regularitzar la situació adjudicant els habitatges que estiguen ocupats sense títol.

*Article 76. Resolució administrativa dels contractes d'arrendament, de compravenda i de cessió d'ús. Procediment de desnonament*

1. Són causes legals de desnonament administratiu o resolució administrativa de contracte les que estableix l'article 57.5 de la Llei 8/2004, de 20 d'octubre, de la Generalitat, de l'habitatge de la Comunitat Valenciana.

2. Tant el contracte d'arrendament com el de compravenda i cessió d'ús es podran resoldre pels procediments de caràcter administratiu i les causes que estableix aquest capítol i les que recullen els contractes.

3. L'EVHA, una vegada comprovada l'existència d'alguna de les causes que poden donar lloc a la resolució administrativa de contracte d'arrendament, compravenda o cessió d'ús, notificarà a la persona adjudicatària o ocupant l'acord d'inici de l'expedient, o en cas que la causa siga la falta de pagament, el requeriment de pagament, i es disposarà d'un termini d'un mes per a formular les al·legacions oportunes i proposar les proves que considere oportunes en descàrrec seu, i es podrà acordar un període de prova, per un termini no superior a un mes ni inferior a deu dies, a fi que puguen practicar-se les que es consideren pertinents.

4. Una vegada conclosa, si és el cas, la fase de prova, i a la vista de les actuacions realitzades i del resultat de l'expedient, es podrà recordar l'arxivament de les actuacions o a dictar una resolució motivada, que es notificarà a les persones interessades.

5. En el cas de resolució administrativa del contracte de compravenda, serà procedent la devolució de les quantitats sempre que es comprove que l'habitatge està desocupat i que la persona interessada n'ha lliurat les claus voluntàriament. En cas contrari, no serà procedent la devolució de quantitats.

6. La devolució de quantitats es farà sobre la base del que estableix l'article 57.4 de la Llei 8/2004, amb la deducció del 70 % d'aquestes quantitats satisfetes a compte del preu, en compensació per l'ocupació de l'habitatge, així com la totalitat dels interessos produïts i no pagats, fins a la data de concessió de la devolució. També es deduiran els deutes de comunitat i les despeses no abonades que li haurien correspost legalment. La xifra resultant es corregirà tenint en compte els criteris de valoració per a les segones transmissions d'habitatges del patrimoni públic de la Generalitat.

*Article 77. La potestat de la recuperació d'ofici. Desallotjament d'ocupants il·legals*

Quan el procediment estiga motivat per l'ocupació il·legal d'un immoble, dins de l'any anterior a l'inici, i d'acord amb el que estableix l'article 23 de la Llei 14/2003, de 10 d'abril, de patrimoni de la Generalitat, per a recuperar d'ofici la possessió es requerirà el desallotjament als ocupants i després de la comprovació de no haver restituït la seua possessió, l'EVHA dictarà una resolució que n'ordene el llançament, que es notificarà a les persones interessades. Contra aquesta resolució no es pot presentar cap recurs administratiu.

*Article 78. Expropiació forçosa d'immobles per incompliment de la funció social de la propietat*

1. L'EVHA podrà a la conselleria competent per raó de la matèria, que acorde l'expropiació forçosa dels habitatges del patrimoni públic d'habitatge de la Generalitat que s'hagen cedit en propietat, en els termes, amb les condicions i els requisits que estableix l'article 57.4 de la Llei 8/2004, de 20 d'octubre, de la Generalitat, de l'habitatge de la Comunitat Valenciana.

2. La conselleria iniciarà, si és el cas, l'expedient oportú, amb audiència de les persones interessades, que se substanciarà en el termini màxim de trenta dies a comptar de la incoació, a l'efecte d'acreditar, si és el cas, l'existència de les causes establides legalment per a determinar l'incompliment de la funció social, i la procedència de l'expropiació. Si els habitatges corresponen a promocions públiques d'entitats locals territorials, la iniciació de l'expedient s'efectuarà a petició d'aquestes, que finançaran íntegrament l'expropiació.

3. Si de la tramitació de l'expedient resulta l'existència d'una de les causes referides, la conselleria competent per raó de la matèria, a través dels seus organismes competents, acordarà l'expropiació forçosa de l'habitatge afectat.

4. El preu just de l'habitatge el determinarà la Generalitat, sobre la base del preu en què s'haja cedit, del qual es descomptaran les quantitats ajornades no satisfetes per la persona adjudicatària, i aquest es corregirà tenint en compte els criteris de valoració per a les segones transmissions d'habitatges de patrimoni públic de la Generalitat.

5. El pagament i l'ocupació s'han d'efectuar segons el que disposa la Llei d'expropiació forçosa.

6. Els habitatges expropiats es destinaran a cobrir les necessitats de caràcter social i quedaran incorporats al patrimoni públic d'habitatge de la Generalitat.

*Article 79. La recaptació executiva per via de constrenyiment*

1. En cas de falta de pagament de les quotes d'amortització en el contracte de compravenda de l'habitatge, l'EVHA podrà utilitzar, a més, el procediment de constrenyiment per a cobrar les quotes impagades.

2. S'iniciarà el procediment mitjançant un requeriment per escrit al deutor del pagament del total que es deu, i se li concedirà un termini de quinze dies perquè l'efectue, transcorregut el qual, sense fer-lo efectiu, es tramitarà el procediment d'acord amb el que estableix el Reglament general de recaptació.

3. Després de la pràctica de l'anotació preventiva d'embargament, s'efectuarà la valoració de la finca i l'alienació d'aquesta.

4. L'alienació referida s'efectuarà per concurs, sobre la base del que estableix l'article 106 del Reglament general de recaptació aprovat per l'RD 939/2005, de 29 de juliol, per concórrer en aquest cas raons clares d'interés públic.

5. La Generalitat, a través de l'EVHA, podrà adjudicar-se directament la finca en els casos establits legalment.

*Article 80. Certificat administratiu. Inscripció en el Registre de la Propietat*

Serà títol suficient per a reinscriure en el Registre de la Propietat, a favor de la Generalitat, els immobles recuperats per aquesta en aplicació dels procediments que regula aquest capítol, el certificat administratiu, expedit pel funcionari competent, acreditatiu de la resolució administrativa que produïsca aquesta recuperació de titularitat.

*Article 81. Notificacions*

Amb caràcter general, les notificacions dels tràmits dels procediments que regula aquest capítol s'efectuaran ajustant-se al que estableixen els articles 40, 42, 43, 45 i 46 de la Llei 39/2015, d'1 d'octubre, de procediment administratiu comú de les administracions públiques.

*Article 82. Llançament*

Els llançaments que, si és el cas, es produïsquen a conseqüència dels procediments que regula aquest capítol, els durà a terme l'EVHA, amb l'autorització judicial d'entrada al domicili mitjançant l'aplicació de les normes de la Llei de la jurisdicció contenciosa administrativa, la Llei de procediment administratiu comú de les administracions públiques i la Llei de patrimoni de la Generalitat, i es recaptarà per a això, si és necessari, el suport de les i els agents de l'autoritat.

*Article 83. Aplicació dels procediments a locals, garatges i altres immobles*

Els procediments que recull aquest capítol seran aplicables als locals, els garatges i altres immobles diferents d'habitatge, per les causes següents:

1. La falta de pagament de qualsevol de les rendes o les quotes d'amortització, de les quotes recollides en el contracte de cessió d'ús, així com de qualsevol quota complementària que siga exigible per serveis, despeses comunes o qualsevol altra que es determine reglamentàriament o contractualment.

2. L'ocupació de l'immoble sense títol legal per a això.

3. No destinar l'immoble a l'ús establit en el contracte de cessió.

4. Realitzar la persona adjudicatària o qualsevol de les persones que ocupen l'immoble activitats subjectes a autorització ambiental integrada i a llicència ambiental municipal, d'acord amb el que disposa la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, o la norma que la substituïsca.

En cas que es tracte d'immobles cedits en compravenda, es pot privar de l'ús d'aquest durant un període no superior a tres anys, en lloc de la resolució del contracte.

5. Subarrendar o cedir totalment o parcialment l'immoble sense els requisits legals i del contracte.

CAPÍTOL IX

Altres immobles pertanyents al patrimoni públic

d'habitatge de la Generalitat

*Article 84. Règim de cessió i adjudicació de locals de negoci*

1. L'EVHA acordarà el règim d'ús i de cessió, si és el cas, la seua valoració i condicions de pagament, així com les condicions contractuals d'aquests immobles.

2. L'adjudicació dels locals, del patrimoni públic d'habitatge de la Generalitat, es podrà realitzar mitjançant concurs, que convocarà, tramitarà i resoldrà l'EVHA, de conformitat amb els principis de publicitat i concurrència.

3. No obstant el que disposa el número anterior, els locals comercials podran ser adjudicats directament per l'EVHA com a gestora del patrimoni públic d'habitatge, d'acord amb els supòsits i els procediments que estableix la Llei 14/2003, de 10 d'abril, de patrimoni de la Generalitat Valenciana.

*Article 85. Subrogacions i traspassos de locals*

En matèria de subrogacions i traspassos de locals arrendats, s'aplicarà la legislació vigent d'arrendaments urbans.

*Article 86. Cessió temporal d'ús*

En casos excepcionals, podrà cedir-se l'ús de locals del patrimoni públic d'habitatge de la Generalitat a les entitats que ho sol·liciten i acrediten les mateixes condicions que s'estableixen en l'article 58 per a la cessió d'ús d'habitatges.

DISPOSICIONS ADDICIONALS

*Primera. Delegació en la persona titular de la conselleria competent en matèria d'habitatge de la facultat per a cessió gratuïta d'ús de béns immobles*

Es deleguen en la persona titular de la conselleria competent en matèria d'habitatge les facultats que té el Consell per a les cessions gratuïtes d'ús de béns immobles, en relació amb els habitatges de protecció pública i durant el període de protecció, d'acord amb el que preveu l'article 91 de la Llei 14/2003, de 10 d'abril, de patrimoni de la Generalitat.

*Segona. Subscripció de convenis*

La conselleria competent en matèria d'habitatge podrà subscriure convenis amb les corporacions locals afectades, els patronats municipals d'habitatge o les societats anònimes municipals, les entitats sense ànim de lucre i altres entitats de dret públic per a administrar el patrimoni públic de l'habitatge.

*Tercera. Mesures de col·laboració amb els col·legis oficials professionals de la Comunitat Valenciana i les entitats col·laboradores autoritzades en matèria de revisió de projectes d'habitatges de protecció pública. Coordinació.*

1. La conselleria competent en matèria d'habitatge podrà prendre les mesures oportunes de col·laboració amb els col·legis oficials professionals de la Comunitat Valenciana de tècnics amb competències en la matèria i les entitats col·laboradores autoritzades per aquesta a aquest fi, per a establir un visat de garantia per als projectes d'habitatges amb protecció pública. Els projectes que disposen d'aquest visat no necessitaran revisió per part del personal tècnic dels serveis territorials competents en matèria d'habitatge, quant a les matèries d'accessibilitat i habitabilitat, així com les que es determinen en formalitzar els acords de col·laboració.

Les comunicacions entre la Conselleria i les i els notaris es realitzaran preferentment de manera telemàtica mitjançant procediments que tendisquen a integrar les plataformes de les dues institucions.

2. Per a complir millor les determinacions d'aquest reglament, la Generalitat, a través de la conselleria que tinga atribuïdes les competències en matèria d'habitatge, podrà establir actuacions de col·laboració, convenis o un altre tipus d'accions concertades amb altres administracions, col·legis professionals i altres entitats, en particular amb l'Agència Estatal d'Administració Tributària, la Direcció General del Cadastre o les seues gerències territorials i el Registre de la Propietat.

*Quarta. Mesures excepcionals*

1. A proposta de la direcció general competent en matèria de gestió, ampliació i millora del parc públic d'habitatge de la Generalitat, i sempre sobre la base dels informes tècnics que corresponguen, el conseller competent en aquesta matèria, mitjançant una resolució expressa i motivada, podrà adoptar mesures excepcionals quan, per circumstàncies especials de caràcter social o raons d'urgència que afecten els edificis d'habitatges, els habitatges o els seus ocupants, així ho requerisquen, que podran desenvolupar les facultats concedides pel que fa als allotjaments d'emergència en aquest reglament.

2. La direcció general competent en matèria de gestió, ampliació i millora del parc públic d'habitatge de la Generalitat, una vegada analitzades les circumstàncies del cas, podrà exceptuar qualsevol dels requisits d'accés als habitatges de protecció pública quan, sent titular d'un altre habitatge, es trobe en reallotjament urbanístic a conseqüència d'expedients d'expropiació forçosa, quan l'habitatge estiga en circumstàncies d'obsolescència o inadequació regulades en l'article 7 d'aquest reglament.

El compliment dels requisits d'accés és condició necessària per a l'obtenció i el gaudi del finançament específic previst en els programes d'habitatge de protecció pública.

3. En els casos de circumstàncies excepcionals de necessitat de trasllat de persones per expropiacions, enderrocaments, catàstrofes i altres situacions anàlogues, l'EVHA podrà acordar l'adjudicació directa, sempre que les unitats de convivència afectades reunisquen els requisits bàsics essencials de manca d'habitatge i de límit d'ingressos per a ser adjudicatàries d'habitatge de promoció pública o del patrimoni públic d'habitatge de la Generalitat.

*Cinquena. Oficina de Supervisió de Projectes de l'Entitat Valenciana d'Habitatge i Sòl*

L'Oficina de Supervisió de Projectes de l'EVHA podrà tindre entre les seues comeses la revisió dels projectes d'habitatges que es duguen a terme en la modalitat de promoció pública o dels de promoció privada on el sòl resulte patrimoni de l'Administració autonòmica o els seus ens instrumentals.

L'emissió dels informes per part d'aquesta oficina substituirà els que hagen d'emetre els serveis territorials amb la finalitat d'obtindre la qualificació provisional i definitiva de la promoció, i haurà de remetre a aquests únicament la comunicació de l'emissió de l'informe l'oficina esmentada amb caràcter favorable.

*Sisena. Registre de contractes d'arrendament i cessió d'ús dels habitatges de promoció pública i del patrimoni públic d'habitatge de la Generalitat*

Es crearà un registre de contractes d'arrendament i cessió d'ús dels habitatges de protecció pública i del patrimoni públic d'habitatge de la Generalitat. Aquest registre es relacionarà amb l'Inventari d'habitatge de protecció pública, de manera que quede constància en l'habitatge inscrit de la situació arrendatícia o de cessió d'ús en la qual es trobe.

*Setena. Règim dels contractes d'arrendament o cessió d'ús dels immobles del patrimoni públic d'habitatge de la Generalitat*

Els contractes d'arrendament o cessió d'ús dels immobles del patrimoni públic d'habitatge de la Generalitat es regiran per les estipulacions del seu contracte; pel Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges; pel títol sisé d'aquest reglament, i en el no preveja la normativa anterior, per la legislació específica en matèria d'habitatge de protecció pública i la Llei 29/1994, de 24 de novembre d'arrendaments urbans, així com per la legislació existent en matèria de cooperatives d'habitatge.

*Huitena. Modificació del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges*

El Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, queda modificat així:

U. S'afig un apartat cinqué i sisé a l'article 9, amb la redacció següent:

"5. La inscripció en el Registre de demanda d'habitatge serà preceptiva per a l'accés a tots els habitatges de protecció pública de promoció pública i per als de promoció privada que obtinguen la qualificació provisional.

6. La direcció general competent en matèria de funció social de l'habitatge serà la responsable de coordinar la gestió del Registre de demanda d'habitatge entre l'Entitat Valenciana d'Habitatge i Sòl, les direccions territorials i les entitats locals".

Dos. Es modifica l'apartat segon de l'article 11, que queda amb la redacció següent.

"2. Tindre una capacitat econòmica que no supere 6,5 vegades l'indicador públic de renda d'efectes múltiples mensual (IPREM), referit a 12 pagues, amb els ajustos i les excepcions que preveu l'article 14 d'aquest decret".

Tres. L'article 13 queda redactat en els termes següents:

"S'entendrà que hi ha necessitat d'habitatge quan cap de les persones integrants de la unitat de convivència siga titular d'un dret de propietat amb ple domini o dret d'usdefruit o quan concórrega alguna de les circumstàncies següents:

1. Que la persona titular dels drets assenyalats anteriorment estiga privada de l'ús i gaudi de l'habitatge per haver-se assignat judicialment com a habitatge habitual del cònjuge després d'un procés de separació, divorci o nul·litat matrimonial o d'extinció d'unitats de fet.

2. Que una de les persones que integren la unitat de convivència acredite una situació de discapacitat, diversitat funcional o dependència per a la qual l'habitatge habitual no és accessible i no es pot adaptar.

3. Que la persona titular de l'habitatge siga dona víctima de violència de gènere i necessite canviar de domicili per aquesta circumstància.

4. Que la persona titular de l'habitatge siga víctima de tràfic d'éssers humans o d'un delicte d'odi i necessite canviar de domicili per aquesta circumstància.

5. Que l'habitatge resulte inadequat per raó de superfície respecte de la unitat de convivència atenent la normativa vigent.

6. Que l'habitatge no complisca les exigències de funcionalitat, qualitat, habitabilitat, seguretat i accessibilitat en els termes previstos per la normativa aplicable i que les deficiències no siguen corregibles.

7. Que la unitat de convivència siga titular del dret de reallotjament per actuacions urbanístiques d'iniciativa pública.

8. Que la unitat de convivència es trobe en circumstàncies de vulnerabilitat o risc d'exclusió que impedisquen l'ús de l'habitatge, acreditades per un acte administratiu que així ho declare o una sentència judicial".

Quatre. Es modifiquen els apartats primer i quart en l'apartat b de l'article 14, que queda amb la redacció següent:

"1. Les unitats de convivència podran inscriure's en el Registre de demanda d'habitatge quan el còmput dels seus ingressos no excedisca 6,5 vegades l'IPREM referit a 12 pagues. [?] 4. b) En 0,2 vegades l'IPREM per cada persona menor d'edat a càrrec en la unitat de convivència, sempre que es tracte d'un descendent en primer grau o d'una persona en acolliment familiar".

Cinc. Els apartats c i d de l'article 17, apartat 3, s'unifiquen, se suprimeix el d i el c queda redactat de la manera següent:

"c) Certificat de béns immobles del cadastre o del Registre de la Propietat de totes les persones integrants de la unitat de convivència".

Sis. L'article 25 queda redactat en els termes següents: "Article 25. Obligatorietat de la inscripció en el Registre d'oferta.

1. El Registre d'oferta d'habitatge és l'instrument de difusió i publicitat dels habitatges de protecció pública tant de promoció pública com de promoció privada que, havent obtingut la qualificació definitiva, poden ser objecte de venda, arrendament o cessió en qualsevol de les modalitats que preveu aquest decret.

2. Hauran d'inscriure's en el Registre d'oferta els habitatges de protecció pública de promoció privada que siguen objecte de primera transmissió i no s'hagen adquirit en el moment de la qualificació definitiva.

La inscripció serà potestativa per a les segones i transmissions posteriors d'aquests habitatges.

3. Hauran d'inscriure's en el Registre d'oferta d'habitatges els habitatges de protecció pública de promoció pública per als quals no s'haja trobat adjudicatària o adjudicatari en el termini establit a aquest efecte en les normes particulars de cada procés d'adjudicació".

Set. Es modifica l'apartat 1 de l'article 36, que queda redactat de la manera següent:

1. El règim de cessió dels habitatges de protecció pública de promoció pública i els habitatges del patrimoni públic d'habitatge de la Generalitat es durà a terme, preferentment, mitjançant un contracte d'arrendament o de cessió d'ús, sense perjudici de cessions d'ús gratuïtes o altres formes d'explotació establides per raons socials en els plans d'habitatge i sòl o mesures singulars de finançament aplicables. No obstant això, s'exceptuen d'aquesta consideració els habitatges del patrimoni públic existents a l'entrada en vigor del Decret 106/2021, sobre els quals hi haja un compromís de venda subscrit.

Huit. L'article 37 queda redactat de la manera següent:

"Article 37. Requisits per a l'adjudicació

Podran ser adjudicatàries d'un habitatge de protecció pública de promoció pública i del patrimoni públic d'habitatge de la Generalitat en règim d'arrendament les unitats de convivència inscrites en el Registre de demanda d'habitatge, la capacitat econòmica de les quals no excedisca 4,5 vegades l'IPREM, referit a 12 pagues.

El límit màxim d'ingressos s'incrementarà de manera acumulada, atenent la situació específica de cada unitat de convivència de conformitat amb l'apartat 4 de l'article 14 d'aquest decret".

Nou. L'article 38 queda redactat de la manera següent:

"1. La direcció general competent en matèria d'habitatge exclourà del procediment d'adjudicació, mitjançant una resolució motivada i amb una audiència prèvia de la part interessada, les unitats de convivència en les situacions següents:

a) Quan alguna de les persones integrants de la unitat de convivència haja transmés per qualsevol títol un habitatge de promoció públic o haja sol·licitat la resolució del contracte amb la Generalitat sense causa justa en els últims cinc anys.

b) Quan alguna de les persones integrants de la unitat de convivència haja sigut objecte d'expropiació per incompliment de la funció social o haja resolt el seu contracte per qualsevol procediment legal establit a l'efecte i hagen transcorregut cinc anys des de la fermesa de la resolució que ho acordara.

c) Quan alguna de les persones integrants de la unitat de convivència haja dut a terme activitats perilloses, incòmodes o insalubres en habitatges anteriors, o actes que alteren greument la convivència veïnal en els últims cinc anys.

2. La direcció general competent en matèria d'habitatge podrà excloure del procediment d'adjudicació, mitjançant una resolució motivada i amb una audiència prèvia de la part interessada, les unitats de convivència que siguen titulars de béns immobles diferents d'habitatge o de béns mobles el valor dels quals no els faça creditors d'un habitatge de promoció pública".

Deu. L'apartat 7 de l'article 48 queda redactat de la manera següent:

"6. En els casos en què hi haja una situació d'emergència residencial, l'ajuntament podrà sol·licitar l'adjudicació per urgència, mitjançant una resolució administrativa subscrita per l'òrgan municipal competent, juntament amb un informe social en què s'acredite suficientment la situació d'urgent necessitat d'habitatge a parer de l'Entitat Valenciana d'Habitatge i Sòl (EVHA). En aquests casos, podran atendre's aquestes sol·licituds preferentment i amb independència de la baremació obtinguda, en funció de la disponibilitat i l'adequació dels habitatges disponibles en cada municipi. L'adjudicació per sol·licitud urgent haurà d'aprovar-se mitjançant una resolució de la direcció general competent en matèria d'habitatge, a proposta de l'Entitat Valenciana d'Habitatge i Sòl (EVHA) o a través d'aquest organisme, quan la direcció general referida així ho acorde. En qualsevol cas, les sol·licituds urgents hauran de complir tots els requisits d'inscripció en el Registre de demanda. També es podrà tramitar l'adjudicació a instància de la direcció general competent en emergència residencial".

Onze. L'apartat primer de l'article 52 queda redactat de la manera següent:

"1. La conselleria competent en matèria d'habitatge, a través de les direccions territorials i l'Entitat Valenciana d'Habitatge i Sòl, inscriurà d'ofici en l'inventari tots els habitatges qualificats com a protegits tant de promoció pública com privada. Així mateix, inscriurà en l'inventari tots els habitatges de nova promoció o rehabilitació en el moment que obtinguen la qualificació definitiva."

Dotze. L'article 53 queda redactat de la manera següent:

"1. La inscripció dels habitatges protegits de promoció privada en l'Inventari d'habitatge de protecció pública contindrà les dades següents:

a) La identitat de la persona o l'entitat propietària o promotora i, si és el cas, la identificació fiscal.

b) Les dades de contacte de la persona o l'entitat propietària.

c) La modalitat de promoció i el règim d'ús i accés a la propietat de l'habitatge.

d) El preu màxim de venda o renda.

e) El compromís de respectar l'estatut de la persona propietària d'habitatge registrat.

f) Una declaració responsable de veracitat de les dades contingudes en la sol·licitud.

g) Les dades identificatives de l'habitatge:

1r. Adreça

2n. Dades registrals

3r. Informació sobre la data de construcció i accessibilitat de l'edifici o de l'habitatge

4t. Existència d'ascensor, garatge o traster.

5é. Condicions d'adaptació per a persones amb diversitat funcional o discapacitat

6é. Certificat d'eficiència energètica de l'edifici o de l'habitatge, si és el cas.

h) Manifestació que disposa de la cèdula de qualificació definitiva.

i) Data de finalització del règim de protecció, determinada per la seua qualificació definitiva.

2. El procediment d'inscripció es durà a terme d'acord amb el que estableix la Llei 39/2015, d'1 d'octubre, del procediment administratiu comú de les administracions públiques.

3. Les persones físiques interessades en el procediment d'inscripció i de modificació de dades en el registre seran informades en els termes que estableix l'article 7.2".

Tretze. L'article 55 queda redactat de la manera següent:

"1. Les persones físiques o jurídiques propietàries o promotores d'un habitatge de protecció pública de promoció privada comunicaran a la direcció general competent en matèria d'habitatge de protecció pública les variacions sobrevingudes de les dades consignades en l'Inventari d'habitatges de protecció pública per a l'actualització corresponent en el termini màxim d'un mes des que es produïsca la variació.

2. Els canvis de titularitat d'habitatges inscrits hauran de comunicar-se en el termini màxim d'un mes a la direcció general competent en matèria d'habitatge de protecció pública.

3. Quan en exercici de les facultats de comprovació, control i inspecció l'Administració detecte dades no actualitzades, errònies o falses, les modificarà d'ofici i les comunicarà a la persona interessada".

Catorze. Els articles 6, apartat 1; 15, apartat 1; 16, apartat 2, i 22, apartat 3, queden redactats de la manera següent:

"Article 6. Funcionament del Registre d'habitatge de la Comunitat Valenciana

1. El funcionament del Registre d'habitatge de la Comunitat Valenciana i la seua relació amb les persones usuàries s'efectuarà per mitjans electrònics".

"Article 15. De la inscripció en el Registre de demanda d'habitatge

1. La persona representant de la unitat de convivència haurà de formalitzar la inscripció mitjançant una declaració responsable, a través de mitjans electrònics, segons els models que estaran disponibles en la seu electrònica de la conselleria competent en matèria d'habitatge".

"Article 16. Contingut de la declaració responsable d'inscripció. La declaració responsable d'inscripció en el Registre de demanda d'habitatge haurà de contindre:

2. El domicili de la persona declarant, el número de telèfon de contacte i, si és el cas, l'adreça de correu electrònic a l'efecte de notificacions".

"Article 22. Vigència i renovació de la inscripció

3. La sol·licitud de renovació s'haurà de presentar, preferentment per mitjans electrònics, mitjançant una declaració responsable que acredite que es mantenen les circumstàncies que hagen donat lloc a la inscripció".

*Novena. Modificació del Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl (EVHA)*

U. Es modifica l'article 2 del Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl (EVHA), afegint-hi un apartat j amb el tenor literal següent:

"j) Establir, gestionar i tramitar ajudes i subvencions, en matèria d'habitatge, així com gestionar o col·laborar amb entitats financeres públiques i privades en programes de finançament de construcció d'habitatge de protecció pública".

Dos. Es modifica l'article 4 del Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl (EVHA), en l'apartat 3, que queda redactat així:

"3. Correspon a la persona titular de la Presidència exercir les potestats administratives que l'Entitat tinga atribuïdes, sense perjudici de les que corresponguen a la persona titular de la Secretaria del Consell de Direcció i a la Direcció General de l'Entitat".

Tres. Es modifica l'article 8 del Decret 49/2020, de 17 d'abril, del Consell, d'aprovació del Reglament orgànic i funcional de l'Entitat Valenciana d'Habitatge i Sòl (EVHA), afegint-hi un apartat 3 amb el tenor literal següent:

"3. Correspon a la Direcció General exercir les potestats administratives relatives a la gestió, l'administració i la conservació del patrimoni de promoció pública i del patrimoni públic d'habitatge i sòl de la Generalitat.

Les resolucions adoptades en l'exercici d'aquestes potestats no posaran fi a la via administrativa, i seran recurribles en alçada davant de la Presidència de l'Entitat".

*Desena. Tractament de dades personals*

1. Els tractaments de dades personals que es realitzen en compliment d'aquesta norma s'ajustaran al que es disposa en el règim jurídic europeu i estatal en matèria de protecció de dades de caràcter personal.

2. Les dades personals que les persones proporcionen a l'Administració en l'exercici dels drets garantits en aquesta norma s'utilitzaran amb les finalitats i els límits previstos.

*Onzena. Reserva d'habitatges per a persones joves*

El Consell, les entitats locals i altres institucions públiques amb competències en matèria d'habitatge establiran una preferència de reserva a favor de les persones joves d'almenys un 40 % en l'oferta d'habitatge de protecció pública de promoció pública existent a partir de l'entrada en vigor d'aquest reglament.

DISPOSICIONS TRANSITÒRIES

*Primera. Règim transitori dels procediments*

1. Els expedients per a la qualificació dels habitatges de protecció pública en què s'haja presentat la sol·licitud de la qualificació provisional, abans de l'entrada en vigor d'aquest reglament, es regiran per la normativa en vigor en el moment de la sol·licitud.

No obstant això, el promotor o la promotora podrà optar per reiniciar l'expedient acollint-se a les disposicions d'aquest reglament, o prosseguir-lo d'acord amb aquest, si els tràmits ja realitzats resulten compatibles amb aquest.

2. Les sol·licituds de visats de contractes de transmissió de domini, d'arrendament o de cessió d'ús es regiran per la normativa aplicable a l'expedient de la qualificació provisional de l'immoble al qual vinguen referits.

3. Tots els procediments regulats en el títol sisé d'aquest reglament, així com els relatius a immobles del patrimoni públic d'habitatge de la Generalitat iniciats amb anterioritat a l'entrada en vigor d'aquest decret, es regiran per la normativa en vigor en el moment de la sol·licitud o l'inici.

4. Per a les segones i posteriors transmissions d'habitatges subjectes a protecció pública i els elements vinculats a aquestes, la qualificació provisional dels quals resulte anterior a l'entrada en vigor d'aquest reglament, el preu màxim d'aquests no podrà superar, en cap cas, els preus resultants d'aplicar a l'MBE, que en la data de publicació és de 758 €/m² útil, segons siga el règim dels habitatges, l'àmbit territorial de preu màxim superior (ATPMS) del municipi i els coeficients corresponents a cada tipus d'habitatge amb el resultat següent:

|  |  |  |  |  |
| --- | --- | --- | --- | --- |
| Préu màxim dels habitatges de protecció pública €/m² útil  *Precio máximo de las viviendas de protección pública €/m² útil* | | | | |
| ATPMS | Règim especial  *Régimen especial* | Règim general  *Régimen general* | Règim concertat  *Régimen concertado* | Habitatge utilitzat  *Vivienda usada* |
| A1 | 1.705,50 | 1.819.20 | 2.319,48 | 2.304,32 |
| A2 | 1.591,80 | 1.697,92 | 2.183,04 | 2.183,04 |
| B | 1.478,10 | 1.576,64 | 1.910,16 | 1.910,16 |
| C1 | 1.303,76 | 1.394,72 | 1.705,50 | 1.576,64 |
| C2 | 1.303,76 | 1.394,72 | 1.637,28 | 1.516,00 |
| A | 1.137,00 | 1.212,80 | 1.364,40 | 1.212,80 |

  

|  |  |  |  |
| --- | --- | --- | --- |
| Àmbit Territorial de Preu Màxim Superior  *Ámbito Territorial de Precio Máximo Superior* | | | |
| ÀMBIT/*ÁMBITO* | ZONA | | |
| ATPMS A1 | | | |
| Província/*Provincia* | Alacant/*Alicante* | Castelló/*Castellón* | València/*Valencia* |
| Muncipi/*Municipio* | – | – | València |
| ATPMS A2 | | | |
| Província/*Provincia* | Alacant/*Alicante* | Castelló/*Castellón* | València/*Valencia* |
| Municipi/*Municipio* | Alacant/*Alicante* | Castelló de la Plana/*Castellón de la Plana* | – |
| ATPMS B | | | |
| Província/*Provincia* | Alacant/*Alicante* | Castelló/*Castellón* | València/*Valencia* |
| Municipi/*Municipio* | Benidorm  El Campello  Elx/*Elche*  Mutxamel  Sant Joan d'Alacant  Sant Vicent del Raspeig/*San Vicente del Raspeig* | Benicassim/*Benicasim*  Borriana/*Burriana*  Vila-real | Alboraya  Quart de Poblet  Xirivella  Gandia  Manises  Mislata  Paterna  Picanya  Sagunt/*Sagunto*  Sedavi  Torrent  Xirivella |
| ATPMS C1 | | | |
| Província/*Provincia* | Alacant/*Alicante* | Castelló/*Castellón* | València/*Valencia* |
| Municipi/*Municipio* | Alcoi/Alcoy  Altea  Aspe  Calp  Crevillent  Denia  Elda  Guardamar Segura  Xabia/*Jávea*  Monforte del Cid  Novelda  Orihuela  Petrer  Santa Pola  Torrevieja  La Vila Joiosa/*Villajoyosa*  Villena | Almazora  Almassora  Benicarlo  Borriol  Nules  Onda  La Vall d'Uixó  Vinaros  Les Alqueries/*Alquerias del Niño Perdido* | Alaquàs  Albal  Alcasser  Alzira  Aldaia  Alfafar  Algemesi  Almassera  Benetusser  Beniparrell  Burjassot  Catarroja  Cullera  Foios  Godella  Xativa  Lliria  Llocnou de la Corona  Meliana  Moncada  Oliva  Ontinyent  Paiporta  Picassent  El Puig de Santa Maria  Puçol  Requena  Rocafort  Silla  Sueca  Tavernes Blanques  Utiel  Xàtiva |
| ATPMS C2 | | | |
| Província/*Provincia* | Alacant/*Alicante* | Castelló/*Castellón* | València/*Valencia* |
| Municipi/*Municipio* | - | - | - |

  

*Segona. Règim transitori dels contractes de compravenda pendents d'atorgament d'escriptura pública*

A tots els contractes de compravenda amb preu ajornat i en els subsistents, relatius a habitatges del patrimoni públic de la Generalitat d'accés diferit a la propietat amortitzats i pendents d'atorgament de l'escriptura pública en la data d'entrada en vigor d'aquest decret, els serà aplicable el que disposa aquest en relació amb l'atorgament d'escriptures públiques.

*Tercera. Contractes d'arrendament o cessió d'ús vigents a l'entrada en vigor d'aquest reglament.*

A partir de l'entrada en vigor d'aquest decret en els contractes d'arrendament vigents d'habitatges del patrimoni de la Generalitat, s'entendrà adjudicatària la unitat de convivència resident en l'habitatge a l'efecte de tramitació de canvis de titularitat del capítol 5 del títol sisé d'aquest reglament. L'acreditació de la residència haurà de fer-se mitjançant un certificat d'empadronament col·lectiu en l'habitatge durant almenys els dos anys anteriors a la sol·licitud del canvi de titular.

*Quarta. Valoració de la renda dels immobles de promoció pública i del patrimoni públic d'habitatge de la Generalitat*

El mètode de valoració establit per al càlcul de la renda dels immobles de promoció pública i del patrimoni públic d'habitatge de la Generalitat serà aplicable al cap de sis mesos de l'entrada en vigor d'aquest reglament.

*Cinquena. Règim transitori de l'aplicació dels valors de referència d'habitatge lliure d'obra nova per municipi.*

Els preus mitjans de mercat de l'habitatge lliure d'obra nova, als quals es fa referència en l'article 18, es publicaran al cap de sis mesos de l'entrada en vigor d'aquest reglament.

Fins a la publicació d'aquests preus, el preu màxim de venda d'habitatge de protecció pública de promoció privada no podrà excedir 2.200 €/m² de superfície útil.

*Sisena. Règim transitori específic de les promocions mixtes*

1. Podran atorgar-se qualificacions d'expedients de construcció d'habitatges de protecció pública, en què es destine un percentatge de la superfície útil de l'immoble a habitatge que es promoga en règim lliure a conseqüència de la vinculació establida en el Pla general de l'ordenació urbana vigent a l'entrada en vigor d'aquest decret.

2. El projecte serà únic i identificarà indubtablement tant els habitatges que es promoguen en règim lliure com en règim de protecció pública. Aquesta identificació, així mateix, haurà de recollir-se en l'escriptura de declaració d'obra nova perquè conste en el Registre de la Propietat.

3. En cap cas es permetrà la unió entre habitatges lliures i de protecció pública, tant verticalment com horitzontalment. Aquesta prohibició haurà de constar en l'escriptura de declaració d'obra nova i constitució del règim de propietat horitzontal, en els estatuts, perquè conste en el Registre de la Propietat.

4. Els serveis territorials competents en matèria d'habitatge comprovaran el compliment de la normativa d'habitabilitat, disseny i qualitat, la coherència de la proposta, i qualsevol altra que siga aplicable, en la totalitat del projecte bàsic, així com l'adequació de l'obra finalitzada al projecte aprovat, el qual haurà de complir la normativa aplicable en matèria d'habitabilitat, disseny i qualitat.

5. En tot cas, els habitatges de protecció pública promoguts a l'empara d'aquesta disposició transitòria es consideraran permanentment qualificats com a tal, en la línia del règim de qualificació permanent dels habitatges de protecció pública desenvolupat en aquest decret.

València, 12 de maig de 2023

El president de la Generalitat

XIMO PUIG I FERRER

El vicepresident segon i

conseller d'Habitatge i Arquitectura Bioclimàtica,

HÉCTOR ILLUECA BALLESTER

--------------------

1   Este decret es deroga parcialment pel[**Decret 180/2024, de 10 de desembre, del Consell**](https://dogv.gva.es/va/eli/es-vc/d/2024/12/10/180/dof/vci/html), pel qual s’aprova el règim jurídic de les vivendes de protecció pública de la Comunitat Valenciana i es manté en vigor el títol VI i les disposicions addicionals i transitòries pel que fa al règim jurídic de patrimoni públic de vivenda i sòl de la Generalitat. (DOGV núm. 1003 de 11.12.2024)

2   L’apartat 1 de l’article 57 es corregeix per la[**Correcció d'errades del Decret 68/2023**](https://dogv.gva.es/va/eli/es-vc/d/2023/05/12/68/corrigendum/23132949/dof/vci/html), de 12 de maig, del Consell, publicada en el DOGV núm. 9689 de 22.09.2023.


Còpia Permalink ELI